Հավելված N 2

Հաշվեքննիչ պալատի 2022 թվականի

նոյեմբերի 24-ի թիվ 224-Լ որոշման

**ՀԻՄՆԱՎՈՐՈՒՄԸ**

**ՀԱՇՎԵՔՆՆԻՉ ՊԱԼԱՏԻ 2023 ԹՎԱԿԱՆԻ ԳՈՐԾՈՒՆԵՈՒԹՅԱՆ ԾՐԱԳՐԻ ԱՌԱՋԻՆ ԵՎ ԵՐԿՐՈՐԴ ՄԱՍԵՐՈՎ ՆԱԽԱՏԵՍՎԱԾ ԾՐԱԳՐԱՅԻՆ ԿԵՏԵՐԻ ԸՆՏՐՈՒԹՅԱՆ**

1. **ԸՆԴՀԱՆՈՒՐ ԴՐՈՒՅԹՆԵՐ**

Սույն հիմնավորումը կազմվել է Հաշվեքննիչ պալատի 2018 թվականի նոյեմբերի 22-ի N 16/4 որոշմամբ հաստատված՝ Հաշվեքննիչ պալատի գործունեության ծրագրի կազմման համար հիմք հանդիսացող ռիսկերի վրա հիմնված մեթոդաբանության համաձայն և նպատակ ունի հիմնավորել Հաշվեքննիչ պալատի 2023 թվականի գործունեության ծրագրի առաջին և երկրորդ մասերով ծրագրային կետերի ընտրությունը:

**2. 2023 ԹՎԱԿԱՆԻ ԳՈՐԾՈՒՆԵՈՒԹՅԱՆ ԾՐԱԳՐԻ 1-ԻՆ ՄԱՍՈՎ ՀԱՇՎԵՔՆՆՈՒԹՅՈՒՆՆԵՐ [[1]](#footnote-1)**

Պետական բյուջեի երեք, վեց, ինն ամիսների և տարեկան կատարման հաշվեքննության ծրագրային կետեր սահմանելու համար հիմք է հանդիսացել 2023 թվականի պետական բյուջեի նախագիծը, որտեղ ծրագրեր և միջոցառումներ կատարող առավելագույն հատկացումների ծավալով 10 պետական կառավարման մարմիններն են.

1. ՀՀ պաշտպանության նախարարություն

1. ՀՀ աշխատանքի և սոցիալական հարցերի նախարարության միասնական սոցիալական ծառայություն
2. ՀՀ ֆինանսների նախարարություն
3. ՀՀ պետական եկամուտների կոմիտե
4. ՀՀ առողջապահության նախարարություն
5. ՀՀ տարածքային կառավարման և ենթակառուցվածքների նախարարություն
6. ՀՀ կրթության , գիտության, մշակույթի և սպորտի նախարարություն
7. ՀՀ ոստիկանություն

9. ՀՀ էկոնոմիկայի նախարարություն

10. ՀՀ տարածքային կառավարման և ենթակառուցվածքների նախարարության ջրային կոմիտե:

Հաշվեքննության ընդհանուր ծածկույթը՝ 2 052 861 769,40 հազ. դրամ:

Հաշվեքննության վերոնշյալ ծածկույթից դուրս գտնվող պետական մարմիններում ֆինանսական և/կամ համապատասխանության հաշվեքննություններն իրականացվում են գործունեության ծրագրի 2-րդ մասի շրջանակներում (տես՝ հաջորդ գլուխը):

**3. 2023 ԹՎԱԿԱՆԻ ԳՈՐԾՈՒՆԵՈՒԹՅԱՆ ԾՐԱԳՐԻ 2-ՐԴ ՄԱՍԻ ՀԱՄԱՐ ՖԻՆԱՆՍԱԿԱՆ ԵՎ ՀԱՄԱՊԱՏԱՍԽԱՆՈՒԹՅԱՆ ՀԱՇՎԵՔՆՆՈՒԹՅՈՒՆՆԵՐ**

ՀՀ հաշվեքննիչ պալատի 2018 թվականի նոյեմբերի 22-ի թիվ 16/4 որոշմամբ հաստատված «Գործունեության ծրագրի կազմման համար հիմք հանդիսացող ռիսկերի վրա հիմնված մեթոդաբանության» (այսուհետև՝ Մեթոդաբանություն) համաձայն՝ ֆինանսական և/կամ համապատասխանության հաշվեքննությունների համար սահմանված են ռիսկայնության տարբեր խմբեր: Մասնավորապես **[[2]](#footnote-2)**.

* Գնահատվել են 2023 թվականի ՀՀ պետական բյուջեի մասին օրենքի նախագծով նախատեսված գերատեսչական դասակարգմամբ ծախսերի տեսակարար կշիռները 2023 թվականի պետական բյուջեում, ըստ նվազման կարգի՝

- բարձր ռիսկային, 1%-ից բարձր,

- միջին ռիսկային, 0.1%-ից բարձր,

- ցածր ռիսկային, մինչև 0.1%:

 Արդյունքում՝

* 1%-ից բարձր առկա է 14 գերատեսչություն, որոնցից, համաձայն Մեթոդաբանության, բացառելով այն գերատեսչությունները, որոնք արդեն ընտրվել են Ծրագրի 1-ին մասով հաշվեքննության իրականացնելու համար՝ կստացվի 4 գերատեսչություն, որից 3-ը՝ նախորդ երկու տարիներին հաշվեքննվել են, իսկ 1-ը՝ ոչ (ՀՀ քաղաքաշինության կոմիտե)։
* 0.1%-ից բարձր առկա է 27 գերատեսչություն,
* մինչև 0.1% առկա է 16 գերատեսչություն։
* Ստացված գերատեսչություններից, համաձայն Մեթոդաբանության, նախապատվությունը տրվել է այն գերատեսչություններին, որոնք հաշվեքննության չեն ենթարկվել նախորդ ժամանակաշրջանում (կամ ենթարկվել են 3 տարի առաջ) և որոնց ծրագրերի քանակը գերազանցում է 10-ը[[3]](#footnote-3):

Համաձայն Մեթոդաբանության 17-րդ կետի, ֆինանսական և/կամ համապատասխանության հաշվեքննության իրականացման համար պետք է ծրագրային կետեր ընտրվեն՝

- բարձր ռիսկային խմբից յուրաքանչյուր տարի միմյանց չկրկնող առնվազն մեկ,

- միջին ռիսկային խմբից հինգ տարվա ընթացքում միմյանց չկրկնող առնվազն երկու,

- ցածր ռիսկային խմբից հինգ տարվա ընթացքում միմյանց չկրկնող առնվազն մեկ հաշվեքննություն։

Հաշվի առնելով վերոնշյալը՝ 2023 թվականի տարեկան ծրագրի 2-րդ մասում յուրաքանչյուր ռիսկային խմբից նախատեսված է ներառել մեկական ծրագրային կետ. ընտրանքի արդյունքում այդ կետերն են.

* ՀՀ քաղաքաշինության կոմիտե /բարձր/
* Շիրակի մարզպետարան /միջին/
* ՀՀ տարածքային կառավարման և ենթակառուցվածքների նախարարության միգրացիոն ծառայություն /ցածր/։

Վերոնշյալ կետերից բարձր և միջին ռիսկայնության ծրագրային կետերի նկատմամբ կիրականացվի ֆինանսական և համապատասխանության հաշվեքննությունների, իսկ ցածր ռիսկայնության ծրագրային կետի նկատմամբ՝ ֆինանսական հաշվեքննության տեսակները:

Հարկ է նշել, որ 2022 թվականի տարեկան ծրագրի 2-րդ մասով նախատեսված Գեղարքունիքի մարզպետարանի ֆինանսատնտեսական գործունեության նկատմամբ հաշվեքննությունը կասեցվել էր[[4]](#footnote-4)։ Ուստի, հաշվի առնելով, որ այս ծրագրային կետը 2022 թվականի բյուջետային հատկացումների ցուցանիշներով շարունակում է մնալ ռիսկայինների ցանկում, առաջարկվում է այն ևս ներառել 2023 թվականի տարեկան ծրագրի 2-րդ մասում և հաստատել նոր հաշվեքննության առաջադրանք` 2022 թվականի ֆինանսատնտեսական գործունեության նկատմամբ ֆինանսական և համապատասխանության հաշվեքննություներ ։

**4. 2023 Թ-Ի ԳՈՐԾՈՒՆԵՈՒԹՅԱՆ ԾՐԱԳՐԻ 2-ՐԴ ՄԱՍԻ ՀԱՄԱՐ ՀԱՄԱՅՆՔՆԵՐՈՒՄ ՖԻՆԱՆՍԱԿԱՆ ԵՎ ՀԱՄԱՊԱՏԱՍԽԱՆՈՒԹՅԱՆ ՀԱՇՎԵՔՆՆՈՒԹՅՈՒՆՆԵՐ**

 Մեթոդաբանության**[[5]](#footnote-5)** համաձայն՝ համայնքի ֆինանսատնտեսական գործունեության նկատմամբ իրականացվում է միմյանց չկրկնող առնվազն մեկ ֆինանսական և /կամ/ համապատասխանության հաշվեքննություն, հաշվի առնելով հետևյալ չափանիշները՝

1. պետական բյուջեից ֆինանսավորված դոտացիայի գումարի չափը,
2. ֆոնդային բյուջեի տեսակարար կշիռը ընդհանուր համայնքային բյուջեում,
3. աշխատանքի վարձատրության և հավասարեցված վճարներից բացի ծախսերի տեսակարար կշիռը վարչական ծախսերում,
4. պետական բյուջեից հատկացված սուբվենցիաների և այլ միջոցների չափը,
5. ոչ ֆինանսական ակտիվների իրացումից մուտքերի չափը,
6. համայնքի ղեկավարին պատվիրակված լիազորությունների իրականացման նպատակով՝ պետական բյուջեից հատկացված միջոցների չափը,
7. զանգվածային լրատվության միջոցներով լուսաբանվող հանրության վերաբերմունքը ծրագրի իրականացման ընթացքի վերաբերյալ /եթե ծրագրի նախագծի կազմման պահի դրությամբ հանրության վերաբերմունքը ծրագրի նկատմամբ բացասական է, ապա առաջնահերթությունը բարձր է, եթե չեզոք է՝ միջին, եթե դրական է՝ ցածր/։

 Ծրագրի կազմման համար 2021թ. տարեկան ճշտված պլանների ուսումնասիրության արդյունքում (2022թ. անհրաժեշտ ելակետային տվյալները դեռևս հասանելի չեն համակարգում) վերոնշյալ առաջնահերթ չափանիշներով գնահատելու արդյունքում՝ առաջնահերթությունը տրվել է առնվազն չորս չափանիշով ամենամեծ ցուցանիշ ունեցող Արտաշատի համայնքապետարանին:

**5. 2022Թ-Ի ԳՈՐԾՈՒՆԵՈՒԹՅԱՆ ԾՐԱԳՐԻ 2-ՐԴ ՄԱՍԻ ՀԱՄԱՐ ԿԱՏԱՐՈՂԱԿԱՆԻ ՀԱՇՎԵՔՆՆՈՒԹՅՈՒՆՆԵՐ [[6]](#footnote-6)**

**Չափանիշների համառոտ ցանկ**

1. նախորդ տարվանից տեղափոխված ծրագրային կետ,
2. նախկինում հաշվեքննության չեն ենթարկվել,
3. ունենան առավել ազդեցության ներուժ,
4. տեղեկատվության հասանելիության բավարար մակարդակ,
5. առկա է խոշոր բյուջետային ֆինանսավորում,
6. առկա է բյուջեի ֆինանսական և ոչ ֆինանսական բարձր կատարողական,
7. շահառուների կողմից առկա է հաշվեքննություն իրականացնելու պահանջ:

**Ոլորտների ցանկ**

1) պաշտպանություն

2) կրթություն, գիտություն

3) շրջակա միջավայր /բնապահպանություն/

4) առողջապահություն

5) ենթակառուցվածքներ

6) ազգային տնտեսական զարգացում

7) պետական /համայնքային/ եկամուտների հավաքագրում

8) հանրային հատվածի նշանակալի ծրագրեր

9) հանրային ֆինանսներ և հանրային կառավարում

10) սոցիալական ապահովություն և աշխատանքի ռեսուրսներ

11) հասարակական կարգի պահպանություն։

2023 թվականի համար ծրագրված կատարողականի հաշվեքննությունների թիվը՝ 5 է, որից 1-ը (առողջապահության ոլորտ) տեղափոխվել է 2022 թվականի գործունեության ծրագրից. «Առողջապահության նախարարությունում ոչ վարակիչ հիվանդությունների բժշկական օգնության ապահովման կատարողականի հաշվեքննություն»: Իսկ թվով 4 նոր ծրագրային կետերը ներկայացված են ստորև (սույն առաջարկները առավելապես բխում են ՀՀ կառավարության 2021-2026թթ. գործունեության ծրագրով սահմանված ոլորտային հիմնական առաջնահերթություններից):

**Շրջակա միջավայր, ենթակառուցվածքներ**

**Կոշտ թափոնների կառավարման գործընթաց (ՀՀ տարածքային կառավարման և ենթակառուցվածքների նախարարություն)**

Թափոնների կառավարման համակարգի բարելավումը ՀՀ կառավարության 2021-2026թթ. գործունեության ծրագրի շրջակա միջավայրի պահպանության կարևորագույն ուղղություններից է: Միևնույն ժամանակ, բնակչության համար հարմարավետ և էկոլոգիապես անվտանգ պայմանների ապահովումը, մարդու առողջության և շրջակա միջավայրի վրա կենցաղային կոշտ թափոնների բացասական (վտանգավոր) ներգործության նվազեցումը, ի թիվս այլոց, սահմանվում է որպես առանցքային նպատակ տարածքային կառավարման և տեղական ինքնակառավարման բնագավառում:

Սույն հիմնահարցի առնչությամբ մշակվել է Հայաստանի Հանրապետության 2017-2036 թվականների կոշտ կենցաղային թափոնների կառավարման համակարգի զարգացման ռազմավարությունը (ՀՀ կառավարության 08/12/16թ. թիվ 49 արձանագրային որոշում)։ Սույն ռազմավարության և հիմնահարցին վերաբերող այլ միջոցառումների մինչ օրս իրականացված գործողությունների հաշվեքննությամբ հնարավոր կլինի գնահատել կառավարման գործընթացի արդյունավետությունը տնտեսման, ծախսային և նպատակային արդյունավետության (3E-երի) տեսանկյունից և ներկայացնել առաջարկություններ։

**Ազգային տնտեսական զարգացում**

**Կայուն զարգացման նպատակներին հասնելու պատրաստվածություն (ՀՀ վարչապետի աշխատակազմ)**

2015թ. սեպտեմբերին ընդունվել է «ՄԱԿ-ի կայուն զարգացման 2030 օրակարգը», որը կիրառելի է անդամ բոլոր երկրների համար։

ՀՀ-ում ձևավորվել է ՀՀ կայուն զարգացման նպատակների խորհուրդ (ՀՀ վարչապետի 22.04.2020թ. թիվ 479-Ա որոշում), որի աշխատակարգը վերաբերում է ՀՀ-ում ՄԱԿ-ի կայուն զարգացման նպատակների (այսուհետ՝ ԿԶՆ) ազգայնացման առաջնահերթությունների և ուղղությունների սահմանմանը, դրանց ազգային ռազմավարական ծրագրերում ամրագրմանը և մինչև 2030 թվականն ԿԶՆ համալիր իրականացման ընթացքի համակարգման և մշտադիտարկման ապահովմանը։

ՀՀ վիճակագրական կոմիտեն մշակել է  հարթակ, որը գլոբալ ԿԶՆ ցուցանիշների համար ազգային վիճակագրության, մեթատվյալների և հարակից տեղեկատվության գործիք է:

Նման հարթակի ձևավորումը հնարավորություն է ընձեռում ավելի առարկայական և չափելի ցուցանիշների միջոցով իրականացնելու պատրաստվածության գնահատման աշխատանքներ, բացահայտելու առկա խնդիրները տնտեսման, ծախսային և նպատակային արդյունավետության (3E-երի) տեսանկյունից, ներկայացնելու խնդրո առարկային վերաբերող առաջարկություններ։

Սույն հաշվեքննությունը կարևորվում է նաև հաշվի առնելով միջազգային միտումները այս հիմնահարցի առնչությամբ, մասնավորապես՝ INTOSAI IDI-ի ավելի քան 73 պետության հաշվեքննիչ մարմիններ իրականացրել են ԿԶՆ պատրաստվածության կատարողականի աուդիտներ՝ տրամադրելով ՄԱԿ-ի կայուն զարգացման համընդհանուր նպատակներին հասնելու երկրի համար կարևոր առաջարկություններ, որին ապագայում կհետևի դրանց ներդրման աուդիտները:

ԿԶՆ-ները արտացոլված են նաև ՀՀ կառավարության 2021-2026թթ. գործունեության ծրագրում, մասնավորապես՝ հետևյալ գերակայությունների տեսքով

* կանաչ տնտեսության զարգացում, որի շրջանակներում արձանագրված է, որ ածխածնի արտանետման ծավալների սահմանափակումը կենսական անհրաժեշտություն է Հայաստանի Հանրապետության տնտեսության կայուն զարգացման համար,
* բնական ռեսուրսների կայուն կառավարում, որի շրջանակներում նպատակադրված է ընդերքի ողջամիտ և համալիր օգտագործումն ապահովելը, բնական պաշարների գերշահագործումը բացառելը,
* ճանապարհային ցանցի արդիականացումը՝ որպես համայնքների տնտեսական և սոցիալական կյանքի կայուն զարգացման խթան,
* բնակչությանը խմելու ջրի մատակարարման (ջրամատակարարման) ու ջրահեռացման (կեղտաջրերի մաքրման) և ոռոգման ջրի մատակարարման կայուն ծառայությունների ապահովումը,
* Հայաստանի էներգետիկայի ոլորտի կայուն զարգացումը, որի գրավականներն են արձանագրված վերականգնվող էներգետիկ ներուժի տնտեսապես հիմնավորված, արդյունավետ և պատասխանատու օգտագործումը, ատոմային էներգետիկայի խաղաղ նպատակներով զարգացումը, էլեկտրաէներգետիկական համակարգի տարածաշրջանային ինտեգրումը, էներգակիրների մատակարարման ուղիների և ձևերի տարատեսակումը, էներգաարդյունավետության և էներգախնայողության միջոցառումների ներդրումը, թվային էներգետիկայի վերափոխումը,
* կրթության և գիտության զարգացումը, որպես կայուն ու ներառական զարգացման նախադրյալ և այլն:

**Պետական եկամուտների հավաքագրում**

**Էլեկտրոնային առևտրի և ծառայությունների մատուցման հարկման գործընթաց (ՀՀ պետական եկամուտների կոմիտե)**

Հարկաբյուջետային քաղաքականության հիմնական ուղղություններից մեկը, համաձայն ՀՀ կառավարության 2021-2026թթ. գործունեության ծրագրի, վերաբերում է հարկային եկամուտների ընդլայնմանը, որը հանրային ռեսուրսների կառավարման արդյունավետության ու հասցեականության բարձրացման և այդ ռեսուրսների՝ հանրօգուտ ու համապետական նշանակություն ունեցող ծրագրերի վրա ծախսման գործընթացների ապահովման հիմնական ուղղություններից է։

Ներկայումս թվային գործառնությունների ծավալի արագընթաց աճը ռիսկեր է ստեղծում էլեկտրոնային առևտրի և ծառայությունների հարկման առումով։ Ուստի, հաշվի առնելով կանխիկի սահմանափակմանն ուղղված քաղաքականությունը՝ հնարավորություն է ստեղծվել գնահատելու հարկման գործընթացի պատրաստվածությունը իրականացվող փոփոխություններին, վեր հանելու տնտեսմանը, նպատակային և ծախսային արդյունավետությանն առնչվող հիմնախնդիրները սույն գործընթացում, ներկայացնելու բարելավմանն ուղղված առաջարկություններ։

**Պաշտպանություն**

**Սեյսմիկ պաշտպանության գործընթաց (ՀՀ արտակարգ իրավիճակների նախարարություն)**

ՀՀ կառավարության 2021-2026թթ. գործունեության ծրագրով անվտանգության և արտաքին քաղաքականության բնագավառում առանցքային է աղետներին դիմակայունության բարձրացման նշանակությունը: Հաշվի առնելով ՀՀ-ի ակտիվ սեյսմիկ գոտում գտնվելու փաստը՝ այդ համատեքստում կարևորվում են սեյսմիկ պաշտպանության, հետևաբար և սեյսմիկ ռիսկի նվազեցման հիմնահարցերը։ Սույն հիմնահարցերի առնչությամբ ձեռնարկվել են մի շարք միջոցառումներ, այդ թվում՝ «Սեյսմիկ պաշտպանության տարածքային ծառայություն» ՊՈԱԿ-ի հիմնում (1991թ.), Երևանի տարածքում սեյսմիկ ռիսկի նվազեցման համալիր ծրագրի հաստատում (ՀՀ կառավարության 07/06/1999թ. թիվ 392 որոշում), ՀՀ տարածքում սեյսմիկ ռիսկի նվազեցման համալիր ծրագրի հաստատում (ՀՀ կառավարության 10/06/1999թ. թիվ 429 որոշում):

ՀՀ նախագահի 2010թ. օգոստոսի 28-ի թիվ ՆԿ-140-Ն կարգադրությամբ հաստատված «Հայաստանի Հանրապետության սեյսմիկ անվտանգության համակարգի զարգացման հայեցակարգի» համաձայն՝ Հայաստանի ողջ տարածքը գտնվում է սեյսմիկ ակտիվ գոտում, ընդ որում, միայն 20-րդ դարում Հայաստանում տեղի են ունեցել 8-10 բալ ուժգնությամբ չորս երկրաշարժ, որից վերջինի՝ Սպիտակի 1988թ. ավերիչ երկրաշարժի հետևանքով զոհվեց ավելի քան 25 հազար մարդ, 15 հազարը դարձավ հաշմանդամ, 500 հազարը մնաց անօթևան, իսկ պատճառված վնասը կազմեց մոտ 12 միլիարդ ԱՄՆ դոլար: Ներկայումս, Հայաստանում շենքերն ու շինությունները հիմնականում կառուցված են 7-8 բալ հաշվարկային սեյսմակայունությամբ, որն ավելի ցածր է, քան առկա սեյսմիկ վտանգի մակարդակը:

Առանձնապես բարձր ռիսկի գոտում է գտնվում Երևանի տարածքի 15%-ը կամ բնակչության 26%-ը։ Ըստ այդմ՝ Երևանի տարածքում սեյսմիկ ռիսկի նվազեցումն ազգային անվտանգության հիմնախնդիր է։ Էական կարևորություն ունի նաև կրիտիկական ֆիզիկական ենթակառուցվածքների սեյսմադիմացկունությունը։ Հատկանշական է նաև, որ Աղետների կառավարման աուդիտը SAI-ների առանձնահատուկ ուշադրության առարկա է, ինչով պայմանավորված INTOSAI-ն նախագծել է ISSAI GUID 5330 (Guidelines on Audit of Disaster Management) ուղեցույցը, որը թույլ կտա Հաշվեքննիչ պալատին տվյալ թեմայով պլանավորել և իրականացնել միջազգային լավագույն փորձին համահունչ աուդիտ:

ՀԱՍՏԱՏՎԱԾ Է

ԷԼԵԿՏՐՈՆԱՅԻՆ

 ՍՏՈՐԱԳՐՈՒԹՅԱՄԲ

1. *Հիմքը՝ ՀՊ կողմից հաստատված պետական բյուջեի երեք, վեց, ինն ամիսների և տարեկան կատարման հաշվեքննության ուղեցույցով (10-12-րդ կետեր) ընտրված ծրագրային կետեր* [↑](#footnote-ref-1)
2. *Հիմքը՝ Մեթոդաբանության (8-րդ, 17-րդ կետեր) ընտրված ծրագրային կետեր* [↑](#footnote-ref-2)
3. *Ցածր ռիսկային գերատեսչությունների դեպքում դիտարկվել են խմբում առավել շատ ծրագրերի թիվ ունեցող գերատեսչությունները:* [↑](#footnote-ref-3)
4. *ՀՊ 2022 թվականի սեպտեմբերի 20-ի թիվ 188-Ա որոշմամբ* [↑](#footnote-ref-4)
5. *Մեթոդաբանությամբ (15-րդ կետ) ընտրված ծրագրային կետ* [↑](#footnote-ref-5)
6. *Մեթոդաբանությամբ (19-րդ, 20-րդ կետեր) ընտրված ծրագրային կետեր* [↑](#footnote-ref-6)